<classify> WAKAZI wa eneo la Kisaki mkoani Morogoro, wameanza kufurahia huduma za mtandao wa kasi wa Tigo. Kampuni hiyo inayoongoza kwa kutoa huduma za mawasiliano nchini, ilizindua mnara wa intaneti ya 3G katika eneo hilo la Kisaki jana.Akizungumza wakati wa uzinduzi, Meneja Mauzo wa Tigo mkoani Morogoro, Frank Antony, alisema upatikanaji wa huduma hiyo ya 3G katika eneo hilo, utafanikisha kuboresha huduma za kijamii na kukuza uchumi . Kuzinduliwa kwa mnara wa 3G hapa Kisaki, kunawezesha wateja wetu kutumia na kufurahia ubunifu wa huduma zetu za kidigitali na kupata maudhui ya kuelimisha, kuburudisha na taarifa za biashara, kuleta mabadiliko chanya katika shughuli za ukuzaji uchumi na vilevile watapata intaneti yenye kasi kubwa na mawasiliano bora ya huduma ya maongezi kupitia simu zao za mkononi alisema Antony. Aliongeza kuwa Uzinduzi huo unaenda sambamba na kuwapatia ofa wateja watakaonunua vifurushi kila siku kwa muda wa siku 30. Ofa hiyo itadumu kwa muda wa siku 30 tangu siku ya uzinduzi wa mnara,alisema. Uzinduzi huo ni mwendelezo wa minara ya kuboresha mawasiliano, ambayo tayari umefanyika sehemu mbalimbali nchini. Mnara huo ni wa 10 kati ya minara 52 ambayo mawasiliano yake yataboreshwa kuwa ya 3G na 4G katika mikoa ya Kati, Pwani, Kusini, Kaskazini na Kanda ya Ziwa.  <topic>: kitaifa 